钦定古今图书集成/理学汇编/学行典/第259卷 > 挚峻
## 钦定古今图书集成/理学汇编/学行典/第259卷 > 挚峻

按《高士传》：“挚峻，字伯陵，京兆长安人也。少治清节，与
太史令司马迁交好，峻独退身修德，隐于邢山。迁既
亲贵，乃以书劝峻曰：‘迁闻君子所贵乎道者三，太上
立德，其次立言，其次立功。伏惟伯陵材能绝人，高尚
其志，以善厥身，冰清玉洁，不以细行荷累其名，固已
贵矣。然未尽太上之所由也。愿先生少致意焉’。峻报”
书曰：“‘峻闻古之君子，料能而行，度德而处，故悔吝去
于身。利不可以虚受，名不可以苟得。汉兴以来，帝王
之道于斯始显。能者见利，不肖者自屏，亦其时也。《周
易》大君有命，小人勿用’，徒欲偃仰从容以送馀齿耳。”
峻之守节不移如此。迁居太史官，为李陵游说，下腐
刑，果以悔吝被辱。峻遂高尚不仕，卒于邢，邢人立祠，
号曰“邢居士”，世奉祀之不绝。